《送王协律游杭越十韵》
唐代·元稹

去去莫悽悽，馀杭接会稽。松门天竺寺，花洞若耶溪。

浣渚逢新艳，兰亭识旧题。山经秦帝望，垒辨越王栖。

江树春常早，城楼月易低。镜呈湖面出，云叠海潮齐。

章甫官人戴，莼丝姹女提。长干迎客闹，小市隔烟迷。

纸乱红蓝压，瓯凝碧玉泥。荆南无抵物，来日为侬携。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。